贈陳體仁
作者：王十朋
朝代：宋

paragraphs: 我來守清源，德星識二陳。
大陳如金玉，一室清無塵。
厭世不肯留，至今里稱仁。
儒先賀州守，才氣超等倫。
胸中包古今，筆下真有神。
唾手取甲科，齒髮方青春。
聲名滿天下，文字驚縉紳。
勞人暫州縣，平步當要津。
蹉跎忽至今，此志猶未伸。
真人奉香火，蕭寺含悲辛。
講席延諸生，黄卷訶古人。
異端斥佛老，吾道鳴孟荀。
聊籍束脩禮，少資囊橐貧。
我忝二千石，二年牧斯民。
不能助玉川，恥與韓公均。
贈我詩與文，字字皆可珍。
寵褒恨太過，感激難具論。
願公少自愛，行矣當致身。
門下有高第，廟堂手經綸。
房魏方得君，詎肯忘河汾。